text: "Görünməzlik" anlayışı  Qırx ildən sonra aviakonstruktolar yenidən “uçan qanad” ideyasına qayıtdılar. 1981-ci ildə dünyasını dəyişmiş Cek Nortrop öz ideyasının metalda təcəssümünü görmə bilmədi. "Uçan qanad" sxemi sayəsində əldə edilən açıq aerodinamik üstünlüklər ilə yanaşı, belə bir quruluş başqa bir böyük üstünlüyə malik idi: radarlar üçün görünməz olması. Amerikalı pilotlar, Vyetnamın "raket cəngəlliklərində" uçarkən əsl şok yaşamışdılar. Yaşanan şokun nəticəsi isə, 1965-ci ildə başlanan Stealth proqramı oldu.  Proqramın əsas məqsədi təyyarə və helikopterlərin radara görünmə səviyyəsini azaltmaq idi. Çalışmalar iki istiqamətdə gedirdi: radar siqnallarını minimum şəkildə əks etdirən planer konstruksiyasının axtarışı və radiodalğaları udan xüsusi materiallardan istifadə. Tezliklə aydın oldu ki, radara görünmə səviyyəsini azaltmaq üçün təyyarədə səthdən kənara çıxan hissələr olmamalı, füzelyaj qanadlar ilə rəvan şəkildə birləşməli və kildən isə ümumiyyətlə imtina etmək gərək idi. "Uçan qanad" sxemi əsasında hazırlanmış təyyarə bu tələblərə mükəmməl şəkildə uyğun gəlirdi.